Suvorovo ordinas

Suvorovo ordinas () – tarybinis karo metų apdovanojimas. Įsteigtas 1942 m. liepos 29 d. TSRS Aukščiausiosios Tarybos prezidiumo įsaku (kartu su Kutuzovo bei Aleksandro Nevskio ordinais).
Šiuo ordinu už karinius laimėjimus buvo apdovanojami Raudonosios armijos vadai bei kariniai daliniai.

Suvorovo ordinas tvirtinamas dešinėje krūtinės pusėje. I laipsnio ordinas tvirtinamas prieš visus dešinėje pusėje nešiojamus ordinus, II laipsnio – po Bogdano Chmelnickio I laipsnio ordino, o III-čiojo laipsnio ordinas – po Bogdano Chmelnickio II laipsnio ordino.Орден Суворова (Rusijos monetų rūmų inf.)

 Ordino istorija 
Suvorovo ordinas – pirmasis TSRS ordinas, turėjęs tris laipsnius. Tai buvo aukščiausias karvedžiams skiriamas apdovanojimas. Jis įsteigtas kitą dieną po garsiojo Stalino įsakymo Nr. 227 „Nei žingsnio atgal“ ir buvo skirtas už sėkmingas puolamąsias karines operacijas tik karininkams bei aukštas karines pareigas užimantiems asmenims (kitus tarybinius ordinus galėjo gauti ir kareiviai, ir generolai, ir civiliai asmenys).

Ordino projekto autorius – architektas Piotras Skokanas. Pirmuosius Suvorovo I laipsnio ordinus 1943 m. sausio 28 d. gavo 23 tarybiniai maršalai ir generolai, tarp jų Georgijus Žukovas (ordinas Nr.1), Aleksandras Vasilevskis (ordinas Nr. 2), Konstantinas Rokosovskis, Rodionas Malinovskis ir kiti.

I laipsnio Suvorovo ordinu apdovanoti 234, du kartus – 51, tris kartus – 18 asmenų. III-čio laipsnio ordinu apdovanota 4012 asmenų bei trys karo akademijos.

I laipsnio Suvorovo ordinu apdovanotas 31 užsienio pilietis, tarp jų Džordžas Maršalas, Bernardas Montgomeris, Liudvikas Svoboda, Josip Broz Tito, Chorloginas Čoibalsanas, Dvaitas Eizenhaueris, Kambodžos princas Narodomas Sianukas ir kiti.  (Warheroes.ru inf.)

Šiais koviniais ordinais buvo apdovanota 10 NKVD ir SMERŠ vadovų (Lavrentijus Berija, Ivanas Serovas, Viktoras Abakumovas, Sergejus Kruglovas ir kiti) už Kaukazo ir Baltijos tautų trėmimų organizavimą.

 Ordino aprašymas 
Suvorovo I-mo laipsnio ordinas – išgaubta platininė penkiakampė žvaigždė, kurios paviršiuje pavaizduoti besiskleidžiantys spinduliai. Žvaigždės centre – tamsiai pilka emale padengtas auksinis skritulys. Skritulio įrėminimo viršutinėje dalyje – raudonos emalės juosta bei užrašas auksinėmis raidėmis ratu „АЛЕКСАНДР СУВОРОВ“ (Aleksandras Suvorovas), apačioje – auksinis lauro ir ąžuolo lapų vainikas. Žvaigždės viršutinio spindulio viduryje – raudonos emalės žvaigždutė.

Skritulio viduryje pritvirtintas auksinis poliruotas reljefinis A.Suvorovo bareljefas (pagal 1818 m. dailininko N.Utkino graviūrą).

Suvorovo I-mo laipsnio ordinas pagamintas iš platinos, skritulys viduryje – iš aukso. Platinos kiekis – 28,995 g, aukso – 8,84 g, sidabro – 9,2 g. Ordino svoris – 41,8±1,8 g. Atstumas tarp žvaigždės spindulių galų – 56 mm.

II laipsnio oridnas pagamintas iš aukso, skritulys žvaigždės centre, A.Suvorovo atvaizdas bei vainikas – iš sidabro. Aukso kiekis – 23,098 g, sidabro – 12,22 g. Ordino svoris – 29,2±1,5 g.

III-čiojo laipsnio ordinas pagamintas iš sidabro. Skritulys, vainikas ir A.Suvorovo atvaizdas – oksiduoti. Sidabro kiekis – 22,88 g, ordino svoris – 25,3±1,5 g.

II ir III-čiojo laipsnio ordinuose žodžiai „Aleksandras Suvorovas“ parašyti raudona emale. Šiuose ordinuose nėra raudonos emalės žvaigždutės ordino viršutinėje dalyje, jie – mažesni (atstumas tarp žvaigždės spindulių galų – 49 mm).

Vidinėje ordino pusėje įsriegtas strypelis su veržle, kuriais ženklas tvirtinamas prie drabužių.

 Ordino juosta 

Ordino juosta – 24 mm pločio žalio muaro šilko, išilgai išaustomis oranžinėmis juostelėmis:
 I laipsnio ordine – 5 mm pločio, juostos viduryje
 II laipsnio ordine – dvi 3 mm pločio juostos kraštuose
 III-čiojo laipsnio ordine – 2 mm pločio viduryje ir kraštuose.

 Papildoma informacija 
Suvorovo I laipsnio ordinas – retas apdovanojimas. Iki 1977 m. po apdovanotojo mirties ordinai turėjo būti grąžinami valstybei. Kadangi dauguma apdovanotųjų šiuo ordinu buvo ne žemesnio, nei generolo leitenanto laipsnio (apdovanojant buvo brandaus amžiaus), reta kuris sulaukė 1977 m. ir šeimose liko nedaug ordinų. Todėl kolekcionieriai Suvorovo ordiną labai vertina.

 Šaltiniai 

 Указ Президиума Верховного Совета СССР «Об учреждении военных орденов: Ордена Суворова, первой, второй и третьей степени, Ордена Кутузова, первой и второй степени и Ордена Александра Невского» от 20 июля 1942 года // Ведомости Верховного Совета Союза Советских Социалистических Республик : газета. — 1942. — 5 августа (№ 30 (189)). — С. 1.

Kategorija:TSRS valstybiniai apdovanojimai